東平蓬萊驛夜宴平盧楊判官醉後贈別姚太守置酒留宴
作者：獨孤及
朝代：唐

paragraphs: 驛樓漲海壖，秋月寒城邊。
相見自不足，況逢主人賢。
夜清酒濃人如玉，一斗何啻直十千。
木蘭爲樽金爲杯，江南急管盧女弦。
齊童如花解郢曲，起舞激楚歌採蓮。
固知別多相逢少，樂極哀至心嬋娟。
少留莫辭醉，前路方悠然。
明日分飛儻相憶，祗應遙望西南天。